 NA TITUS OMINDE MWANAMUME mmoja wa umri wa miaka 24 ambaye alipatikana na misokoto 50 ya bangi katika nyumba moja ya makazi mjini Eldoret ameambia mahakama kuwa bangi hiyo haikuwa ya kuuza bali yeye huivuta ili kupata nguvu za kulima mashamba. Mahakama iliambiwa kuwa mnamo Julai 10, 2023, Dismas Sasiya alikamtwa akiwa na misokoto 50 ya bangi katika kituo cha biashara cha Naiberi kaunti ndogo ya Ainabkoi kinyume cha sheria. Polisi walisema kuwa mshtakiwa alikuwa muuzaji sugu wa bangi mtaani humo baada ya kupatikana na bangi hiyo ya kima cha Sh2,500. Hata hivyo, Bw Sasiya alikana madai ya kuwa muuzaji wa bangi ila alikubali kuwa bangi ambayo alipatikana nayo ilikuwa kama dawa ambayo anatumia ili kupata nguvu za kulima mashamba mtaani mwao. “Ni kweli nilipatikana na bangi hii lakini madai ya kuwa muuzaji si ya ukweli ila ukweli ni kwamba mimi hutumia bangi hii kama dawa ya kuniongezea nguvu za kulimia watu mashamba ili nipate mkate wa kila siku,” alikiri mbele ya hakimu mkuu Denis Mikoyani. Kijana huyo alisababisha kicheko mahakamani pale aliposeka kwa siku yeye hutumia misokoto kumi hivyo basi misokoto hiyo ilikuwa kipimo cha siku tano za kufanya kazi ya kulima mashamba. Mahakama ilimhukumu kifungo cha miezi sita gerezani au kulipa faini ya Sh20,000. “Kwa vile mwenyewe umekiri shtaka la kupatikana ukimiliki bangi kinyume cha sheria, mahakama hii imekuhukumu kifungo cha miezi sita gerezani au ulipe faini ya Sh20,000,” aliamuru hakimu. Katika mahakama iyo hiyo mwanamke mmoja alikana mashtaka ya kupatikana akipanda bangi katika shamba lake katika kaunti ndogo ya Turbo. Mashtaka yalisema kuwa Gentrine Andayi alipatikana akiwa amepanda mimea mitatu ya bangi shambani mwake kinyume cha sheria ya kudhibiti dawa za kulevya. Maelezo ya mashtkaa yalisema kuwa mshtakiwa alipatikana akipalilia mmea huo mnamo Julai 10. Hata hivyo, alikana mashtaka na kuachiliwa kwa dhamana ya Sh100,000 au pesa taslimu Sh60,000. Kesi hiyo itatajwa Julai 31, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  